Je Hugonins, escuiers, fiz çai en arriers mons. Perron de Nan, chevaliers, fais savoir à touz... que je, non mie deceu ne contrainz, ne par force, ne par barat, ne par paour, ne par proieres menez, mais de ma bone volunté, et pour mes besoignes à faire profitablement et pour mes debtes paier, ay venduz, vende, baille, quitte et outroie, permaignablement et senz rapeler, à noble baron mons. Jehan de Chalon, signour d’Allay, et es suens et cui il l’outroieroit, toute la terre arable et non arable que je ay, puis ne doy avoir ou terretoire de Montagiez, et quanque my homes ont, puent ne doivent avoir oudit terretoire de terre assiment, en laquele terre il a douze jornaux de terre et plus, lesquiex choses sunt dou fié doudit mons. Jehan, et les tenoie de luy de fié ligement. Et cestes choses je ay vendu pour vint livres d’estevenens, bons et depensables, lesquies j’ay eues et receues doudit noble baron, à temps de ceste vendicion, en bons deniers nombrez, et de ce je me tieng pour bien paiez... En tesmoignaige de laquel chose, je, li devantdiz Huguenins, escuiers, ay requis et fait metre en cestes lettres presentes le seal dou chapitre de Saint-Anathoile de Salins... Ce fut fait et doné en l’an de grace Nostre Signour corrant par M CC quatre vint et nuef, le juedi devant les Bordes, ou mois de fevrier.